Non confundir con Dynastes (mitoloxía), fillo de Hércules.

| Dynastes |
| --- |
| *Dynastes grantii* |
| Clasificación científica |
| 

|  |  |
| --- | --- |
| Reino: | Animalia |
| Filo: | Arthropoda |
| Clase: | Insecta |
| Orde: | Coleoptera |
| Suborde: | Polyphaga |
| Infraorde: | Scarabaeiformia |
| Superfamilia: | Scarabaeoidea |
| Familia: | Scarabaeidae |
| Tribo: | Dynastini |
| Xénero: | ***Dynastes***MacLeay, 1819 |

 |
| Sinonimia |
| * *Theogenes* Burmeister, 1847
 |

***Dynastes*** é un xénero de grandes escaravellos pertencentes á familia Scarabaeidae. Viven na rexión Neártica e na Neotropical, en América, desde os Estados Unidos ao Brasil; hai catro especies norteamericanas (incluíndo México), tres cunha distribución que se estende desde América Central a algo máis ao norte ou algo máis ao sur e dúas especies que son exclusivamente suramericanas.

Descrición
----------

Cabeza e protórax dun *Dynastes* mostrando os seus cornos formando unha especie de pinza.
Os machos dos *Dynastes* teñen dous longos cornos, un na cabeza e outro no pronoto, formando unha especie de "pinza" (inmóbil) ou gancho; o corno pronotal ten setas avermelladas na parte inferior e está ausente nas femias. Algunhas especies teñen unha coloración iridiscente nos élitros. Certas especies do xénero *Dynastes* teñen a capacidade de cambiar de cor. Especies concretas poden ter élitros que varían segundo a época de negros a amarelentos ou verde khaki. Esta variación de cor débese a unha capa esponxosa que hai baixo a cutícula transparente; esta capa esponxosa é unha rede de filamentos feitos de cristais fotónicos tridimensionais dispostos paralelamente á superficie da cutícula. Cando a cutícula está chea de gas esta capa pode transparentarse, presentando cor amarela a verde khaki, pero cando está chea de líquido, a cutícula aparece negra. Isto débese ao cambio no índice de refracción que fai que se vexa de diferentes cores. Este fenómeno denomínase efecto higrocrómico. Os escaravellos femia poden cambiar de cor tamén pero non tan completamente coma os machos, o cal require unha explicación que non se coñece, xa que o mecanismo de cambio de cor non se comprende totalmente aínda. O que se sabe é que os cambios na humidade ambiental afectan os niveis de humidade na cutícula, o cal dá lugar a un cambio de cor na maioría dos casos. Como o cambio se debe á humidade reinante, é un proceso reversible; porén, observouse que despois de múltiples cambios de cor ou un alto estrés os escaravellos manteñen algunhas manchas negras na súa cutícula. Algunhas hipóteses de por que ocorre este cambio de cor son a capacidade de camuflarse no ambiente que o rodea dependendo do momento do día (negro de noite, amarelo de día) para evitar mellor o seu principal depredador, o moucho *Megascops choliba*. Outra teoría ten que ver coa termorregulación, na cal os escaravellos negros se quentan máis rápido que os de cor amarela e despois, unha vez que xa están quentes, teoricamene haberá menos humidade na cutícula, o que orixinará un cambio de cor, e así non se quentan tan rápido e evítase o sobrequecemento.

Especies
--------

Actualmente existen oito especies recoñecidas neste xénero, sen contar as subespecies posibles de *D. hercules*:

| Macho | Femia | Larvas | Nome científico | Nome común | Distribución |
| --- | --- | --- | --- | --- | --- |
|  |  |  | *Dynastes grantii* Horn, 1870 |  | Estados Unidos: Arizona |
|  |  |  | *Dynastes hercules* (Linnaeus, 1758) | escaravello hércules | América Central e do Sur |
|  |  |  | *Dynastes hyllus* Chevrolat, 1843 |  | México, Belize, O Salvador, Honduras, Guatemala, Nicaragua. Macho: 35-70 mm; femia: 30-45 mm |
|  |  |  | *Dynastes moroni* Nagai, 2005 |  | Serra dos Tuxtlas en México |
|  |  |  | *Dynastes maya* Hardy, 2003 |  | México, Guatemala. Macho: 50-90 mm; femia: 40-50 mm |
|  |  |  | *Dynastes neptunus* (Quensel en Schönherr, 1805 |  | América do Sur: Colombia |
|  |  |  | *Dynastes satanas* Moser, 1909 |  | Bolivia. Macho: 50-115 mm; femia: 30-55 mm |
|  |  |  | *Dynastes tityus* (Linnaeus, 1763) |  | Estados Unidos |
|

Hibridación
-----------

Aínda que hai varias especies dentro do xénero *Dynastes*, algunhas poden producir descendencia viable apareándose con outras. Isto foi observado en catividade, pero non está claro se os escaravellos na natureza realizan estes actos de hibridación. Certas especies como *D. grantii* e *D. hyllus* crese que son especies irmás, mentres que *D. tityus* se pensa que é un taxon irmán da liñaxe de América Central chamada "hércules branco". A especie intermedia que fai de ponte entre a liñaxe do "hércules branco" e a do "hércules xigante" pénsase que é *D. maya*.

Ciclo vital
-----------

A fase larvaria de *Dynastes hercules* dura un ou dous anos, durante os que a larva medra ata os 11 cm de lonxitude e 
adquire un peso de 100 g. A maior parte da vida da larva pasa dentro de túneles que fai na madeira podre. Despois do período larvario, transfórmase en pupa, da que sae o adulto. Os adultos da maioría das especies poden vivir de dous a dez meses e nalgunhas poden vivir un ou dous anos. A especie *D. tityus* pode vivir de seis a 23 meses en catividade cun período de hibernación. *D. grantii* adoita ter unha vida adulta máis curta na natureza (de dous a catro meses), mais en catividade vive o mesmo tempo que *D. tityus*. Tamén se observou que a gran lonxevidade en catividade é posible sen un período de hibernación.

Galería
-------

* Dynastes satanas*Dynastes satanas*
* Dynastes tityus*Dynastes tityus*
* Dynastes neptunus*Dynastes neptunus*

Notas
-----

1. ↑   *Dynastes hercules* na UFL
2. 1 2 3 4 5 6  Huang, Jen-Pan (2016-10-15). "Parapatric genetic introgression and phenotypic assimilation: testing conditions for introgression between Hercules beetles (*Dynastes*, Dynastinae)". *Molecular Ecology* (Wiley) **25** (21): 5513–5526. ISSN 0962-1083. doi:10.1111/mec.13849. hdl:2027.42/134423.
3. ↑  Generic Guide to New World Scarab Beetles
4. 1 2 3  Rassart, M; Colomer, J-F; Tabarrant, T; Vigneron, J P (2008-03-11). "Diffractive hygrochromic effect in the cuticle of the Hercules beetle *Dynastes hercules*". *New Journal of Physics* (IOP Publishing) **10** (3): 033014. ISSN 1367-2630. doi:10.1088/1367-2630/10/3/033014.
5. 1 2 3 4 5 6 7 8  Hinton, H.E.; Jarman, G.M. (1973). "Physiological colour change in the elytra of the Hercules beetle, *Dynastes hercules*". *Journal of Insect Physiology* (Elsevier BV) **19** (3): 533–549. ISSN 0022-1910. doi:10.1016/0022-1910(73)90064-4.
6. 1 2  Kim, Jae Hyun; Moon, Jun Hyuk; Lee, Seung-Yop; Park, Jungyul (2010-09-06). "Biologically inspired humidity sensor based on three-dimensional photonic crystals". *Applied Physics Letters* (AIP Publishing) **97** (10): 103701. ISSN 0003-6951. doi:10.1063/1.3486115.
7. ↑  Biolib
8. 1 2 3 4  Krell, Frank-Thorsten; Krell, Victoria H. I. (2015). "Longevity of the Western Hercules beetle, *Dynastes grantii* Horn (Coleoptera: Scarabaeidae: Dynastinae)". *The Coleopterists Bulletin* (Coleopterists Society) **69** (4): 760–760. ISSN 0010-065X. doi:10.1649/0010-065x-69.4.760.

Véxase tamén
------------

### Bibliografía

* Hardy, 2003 - Description of a new species of *Dynastes* Kirby, Besoiro, Nr. 9
* Lachaume (G.), 1985 - The Beetles of the World, volume 5, Dynastini 1. (Dynastidae)

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ****Dynastes****  |

|  |  |
| --- | --- |
|  | Wikispecies posúe unha páxina sobre:  ****Dynastes****  |

|  |  |
| --- | --- |
| Control de autoridades | 
* Wd: Q511827
* MAG: 2777751179

 |

|  |  |
| --- | --- |
| Identificadores taxonómicos | 
* BioLib: 55478
* BugGuide: 2876
* EOL: 17017
* EPPO: 1DYNSG
* GBIF: 1074497
* iNaturalist: 83805
* IRMNG: 1307194
* ITIS: 926613
* NCBI: 60842
* Plazi: ID
* ZooBank: ID

 |